הגרז"נ גולדברג שליט"א חידש לנו כמה חידושים בליל ו' כסלו תשע"ח.

1. לדעתו הכתובות שכתוב בהם שסך עיקר הכתובה עם הנדוניה והתוספת-כתובה כתוב בלירות ישראליות הרי שהן פסולות, בגלל כל האינפלציה שהיתה אז, כך ששווי המטבע ירד מאוד, ויוצא שהסכום הסופי של הכתובה אינו שווה מאתיים זוז. ושאלנו האם לכתובה זו אין תוקף מעיקר הדין או שזו רק חומרא. וענה הגרז"נ גולדברג שזה מדינא. והוסיף, שמי שיבוא היום ויתווכח על הכתובה שלו, לא צריך לתת לו אפשרויות לטעות. וכל זה בגלל שהאינפלציה גרמה לכך שאלפי לירות לא שוות היום פרוטה.

2. לאור זאת באנו לגרז"נ גולדברג שליט"א עם כתובה חדשה. כיוון שבכתובה המקורית הישנה היה כתוב סכום כולל של עיקר הכתובה, נדוניה ותוספת הכתובה בסך של מאתיים וחמישים אלף לירות ישראליות, ולדעת הגרזנ"ג אין זה שווה כיום מאתים זוז. לכן הגרזנ"ג שליט"א כתב לנו כתובה חדשה, וחתם הוא עצמו עליה כאחד העדים.

3. הכתובה שהגרזנ"ג חתם הינה כתובה ספרדית רגילה, ולא כתובה דאירכסא. התאריך שכתוב בה הינו התאריך : ו' כסלו תשע"ח (זמן כתיבת הכתובה השניה) ולא התאריך של זמן כתיבת הכתובה הראשונה. ובפעם אחרת שדיברנו עם הגרזנ"ג שליט"א אמר לנו שאכן יותר קל היה לכתוב כתובה דאירכסא, אך כיון שבאנו אליו עם נוסח של כתובה רגילה, גם נוסח של כתובה רגילה הינו טוב.

ולמרות שבכתובה החדשה כתוב שהעדים מעידים שהחתן אמר לכלה : "הוי לי לאינתו" (היי לי לאשה), אך כיון שלא כתוב בנוסח הכתובה שהם **שמעו** שהחתן אמר לה זאת, הרי שהעדות נכונה בגלל שהם יודעים שבעבר אמר כך החתן לכלה (למרות שאחד מהם נולד רק לאחר החתונה). כך הסביר לנו הגרזנ"ג שליט"א.

4. הגרזנ"ג שליט"א הראה לנו את הכתובה החדשה שהוא כתב לעצמו לפני כמה שנים, ואף נתן לנו לצלם אותה.

5. יצויין ששמעתי שלדעת הגרזנ"ג שליט"א ישנה אפשרות להוסיף כמה מילים בכתובות הישנות הכתובות בסכומים של מטבעות ישנים, אך לא ברור לי מהו נוסח תוספת זו [ראה קובץ 'אבני משפט', הוצאת כולל 'יד ברודמן', רחובות (כרך ה' עמוד 40), מאמרו של הרה"ג רפאל שטרן שליט"א].

נוסיף עוד, שישנם פוסקים אחרים שמכשירים את הכתובות שבהן נקוב סכום של לירות (כגון שו"ת אגרות משה, וכן דעת הגר"ד ליאור שליט"א), מ"מ הדברים הנ"ל נכתבו על פי דעת הג"ר זלמן נחמיה גולדברג שליט"א.